|  |
| --- |
| **Jak. 4:13-17**  **“Ons planne in God se plan.”**  *Andries Burger, GK Pinetown, 10 Januarie 2021 (Covid-19 ingeperk)* |

*Sing: Ps. 42:2, 3 (C); Sb. 1-2:1, 2, 3; “Wees stil en weet.”; Sb. 14-2:1, 2; “Vrede. “*

Januarie is gewoonlik die begin van ŉ vars núwe jaar. Dit is natuurlik vanjaar ook so, maar dit is asof dit nie so voel nie. Sommer reg van die begin af voel hierdie jaar sommer al klaar verlep.

Gewoonlik voel dit of jy in Januarie begin met ŉ nuwe reis, dit is of jy opgewonde omblaai van die vorige jaar se bladsy wat volgeskryf is na die nuwe jaar se skoon bladsy toe om ŉ nuwe begin te maak sonder ou bagasie.

Dit is hoe dit verlede jaar was en omtrent elke jaar voor dit – so nuut en skoon en vars...

Maar vanjaar voel dit so anders...

dit is asof ons net maar voortgaan met die ou probleme van die ou jaar, net maar verder voorstrompel op dieselfde moeë opdraand paadjie...

soveel wat steeds en eintlik erger siek word en sterf van Covid-19, soveel wat oorwerk is in hospitale, soveel wat steeds min of geen inkomste het nie,

selfs die opoffering dat ons nie eens vir ŉ erediens bymekaar kan kom nie...

En tog ís dit ŉ nuwe jaar, en steeds ŉ ideale geleentheid om jou gedagtes te laat gaan oor dit wat vir jou voorlê, en hoe jy dit gaan aanpak.

Maar hoe doen mens dit in die onsekerheid waarin ons tans is?

Hoe beplan jy terwyl jy geen idee het wat kom nie?

En hoe leef jy as jy verwag dat een plan na die ander in die wiele gery kan word?

Hoe stel jy jouself in dat die teleurstelling wat kom nie jou hart sal breek nie?

Dit gaan oor die gesindheid waarmee jy die planne maak en waarmee jy dit uitvoer.

As jy dit reg doen, dan is die veranderings en die verassings van die lewe eintlik ŉ avontuur – soos ŉ onverwagte golf wat ŉ opgewonde sprankel in ŉ branderplankryer se oë bring.

Ek wil hierdie blye boodskap vanoggend verkondig uit **<< Jak. 4:13-17 >>**

Jakobus daag sy lesers uit wat grootpraterig dink en dat hulle beheer het oor die uitvoering van die planne wat hulle maak.

Dis tog belaglik dat julle spog met julle planne en die sukses wat julle gaan behaal as julle nie eens weet of julle nog gaan lewe nie...

Kan jy so voorbarig en arrogant wees om te dink jy is in beheer?

Om die diepte van sy boodskap te verstaan moet ons net eers ŉ bietjie terugstaan om die konteks raak te sien.

Jakobus skryf aan gelowiges wat oral in die wêreld tussen ongelowiges lewe – soos ons ook maar vandag.

Sy lesers het beproewing en swaarkry geken, en daar was baie mense wat dalk godsdienstige gewoontes gehad het, maar sonder dat hulle van binne af in ŉ gelowige verhouding met God gelewe het – soos dit ook maar vandag nog steeds gaan.

Ons noem dit vormgodsdiens – Paulus sê dat dit mense is wat die uiterlike skyn van godsdiens het, maar nie die krag daarvan ken om jou lewe te verander nie. (2 Tim. 3:5)

Jakobus skryf baie prakties en hy gebruik baie voorbeelde in die lewe om dan te wys hoe geloof prakties uitgeleef moet word. Dat geloof nie bly by wat jy sê nie, maar by wat jy doen – en dan ook by die gesindheid waarmee jy dit doen.

Jy het dalk al gehoor van die bekende deel dat mens bly moet wees as jy swaarkry omdat dit jou geloof versterk, of dat ŉ geloof sonder dade so dood is soos ŉ liggaam wat nie asemhaal nie.

Aan die begin van hoofstuk 4 skryf hy dat ons nie die wêreldse goed moet liefhê en begeer nie. Dit is die begin van baie moeilikheid soos rusies en jaloesie omdat mens selfsugtig word en dinge vir jouself wil hê.

In v. 3 skryf hy dat selfs al bid jy en vra vir God vir hierdie seëninge, dan sal jy dit nie kry nie want jy bid net vir jou eie selfsugtige begeertes – so asof alles net om jou draai.

Dit is hoe die wêreld is, maar gelowiges moet nie so wees nie.

Nee, sê hy in v. 4, vriendskap met die wêreld is vyandskap met God. As jy ŉ vriend van die wêreld is en soos die wêreld se mense agter goed en dinge aanloop wat jy wil hê, dan is jy ŉ vyand van God.

Vir God se kinders moet dit anders wees.

*“Onderwerp julle aan God”* skryf hy in v. 7 want God wil ons hééltemal vir Homself wil hê.

Soos Hy in sy wet sê dat ons Hom moet liefhê met ons héle hart, en ons héle verstand en ál ons kragte.

Paulus skryf in Gal. 2:19-20 dat gelowiges saam Christus gekruisig is en dat dit nie meer ons is wat lewe nie, maar Christus wat in ons lewe.

Ons lewe nie meer vir onsself nie, maar vir Hom wat vir ons gesterf het en in wie ons uit die dood opgewek is. (2 Kor. 5:15)

Dit is nie sommer woorde nie – dit is wat die Heilige Gees wat Paulus dit laat skryf het – Christene, gelowiges, dissipels van Jesus Christus lewe nie meer vir hulleself nie maar vir Christus.

Daar moet by ons geen arrogansie wees nie, geen hoogmoed of aanmatigheid nie, net maar nederigheid en onderwerping aan God.

Ons is nie meer ons eie base nie, ons word nie meer aangedryf deur ons eie begeertes nie.

Deur geloof het Christus nou ons Koning geword – sy wil en sy begeertes is nou baie belangriker as ons sŉ.

Ons lewe nog in hierdie aarde duskant die graf – maar vir Hom en nie meer vir onsself nie.

Ons werk nog in hierdie lewe – maar vir Hom en nie meer vir onsself nie.

Ons het nog familie en vriende en kollegas – maar vir Hom en nie meer vir onsself nie.

Ons maak planne in hierdie lewe, veral in die begin van ŉ nuwe jaar – maar dit is nie meer ons planne nie maar Syne.

En dit is wat Jakobus in ons teksgedeelte vir ons leer. Hy begin by mense wat dit op die verkeerde manier doen – julle planne is vir hulleself...

**v. 13** Kom julle wat self planne maak en daarmee spog

* asof julle weet wanneer julle ŉ ding gaan doen – “vandag of môre”
* asof julle weet waar julle sal wees – “in dié of dié stad”
* asof julle weet hoe lank julle daar sal wees – “en ŉ jaar lank daar bly”
* asof julle weet wat julle daar sal doen – “ons sal sake doen”
* asof julle weet watter sukses julle sal behaal – “en geld maak.”

Mens kan verstaan hoekom mense in Jakobus se tyd gedink het hulle kan seker wees van hulle planne – die Romeinse Ryk het stabiliteit gebring en beter paaie om voorspoedig te kan reis, meer veiligheid, ŉ gemeenskaplike taal.

Hoeveel meer nie nog in vandag se tye nie – veral wanneer jy genoeg geld het om “onafhanklik” te kan wees.

En tog – net soos destyds is dit vandag steeds belaglik om so te beplan en te dink jy kan dit uitvoer – jy weet dan nie eers of jy môre nog gaan lewe nie...

Ons lewens is maar soos ŉ damp of ŉ miswolkie sê Jakobus (v.14).

Dink bietjie wat dit beteken. Het jy al in die winterkoue gesien as iemand uitasem en sy warm asem maak so ŉ dampwolkie voor sy mond? So is die mens se lewe – myne en joune.

Wie kan voorspel hoe lank daardie wolkie daar sal wees, wie kan staatmaak op so ŉ dampie?

Nee om te dink jy kan reken daarop om jou planne uit te voer is grootpraat (v. 16) dit is arrogant, dit is hoogmoedig en aanmatigend.

Wie dink jy is jy...

Ek en jy is soos ŉ damp-wasempie wat ŉ oomblik verskyn en dan weer verdwyn.

Die fout is nie in die planne wat ons maak nie, maar die gesindheid waarmee ons die doen. Meeste van die tyd sonder dat ons dit selfs agterkom.

Kom ons kyk nou mooi in v. 15 wat die regte manier is om planne te maak.

*“Julle moet eerder sê: As die Here wil...*

Dit was hoe my Oupa en Ouma gepraat het – *”As die Here wil, kom ons vir julle op die plaas kuier...”*

Dit is hoe Paulus ook geskryf het, byvoorbeeld in 1 Kor. 16:7, “7*Ek wil julle nou nie net in die verbygaan besoek nie, maar ek hoop om 'n tydjie by julle deur te bring, as die Here dit toelaat.”*

*(Party mense skryf DV by hulle planne – dit is ŉ Latynse afkorting vir “Deo Valente” wat ook beteken “As God wil”)*

Maar pas op om nie net weer ŉ rympie by te sit nie – so asof dit nou die towerformule is om jou planne beter kans op sukses te gee. Dan is dit net vormgodsdiens en God haat vormgodsdiens.

Sê dit omdat jy weet en erken dat God in beheer is en dat jy sy beheer aanvaar.

Sê dit omdat dit jou lewenshouding is – dat God in beheer is en jy aan Hom onderdanig is.

Maak jou planne, maar onthou Spr. 19:21, *“21Al maak mense hoeveel planne, wat die Here besluit, staan vas.”*

Jes. 46:9-10 maak dit so duidelik*, “9**Dink aan wat vroeër gebeur het, lank gelede; Ek is God, daar is geen ander nie; Ek is God, daar is niemand soos Ek nie. 10Ek kondig vantevore aan wat later sal kom, lank tevore al wat nog nie gebeur het nie. Ek sê wat Ek besluit het en dit gebeur, wat Ek wil, doen Ek.*

O wee, as dit nie so was nie, was daar vir geen mens enige ander bestemming as die ewige hel nie.

Na Adam en Eva se simpel sondeplan is alle menslike planne een groot fiasko. Kyk maar regdeur die geskiedenis...

Maar God se plan dat Iemand die slang se kop sal vermorsel, om ŉ seën te wees vir al die nasies en vir ewig op die Koningstroon sal regeer –

dit het Hy perfek uitgevoer in Jesus Christus se koms en sy kruisiging en opstanding.

God is steeds besig om die res van sy plan uit te voer totdat Jesus weer kom in volle glorie en ewige heerlikheid.

Wat Hy besluit het gebeur, wat Hy wil doen Hy.

Kom ons kyk verder na v.15: *“Julle moet eerder sê: “As die Here wil, sal ons lewe...*

Of ons lewe om enige plan te kan uitvoer hang van God af, en as Hy wil dan sál ons lewe...

Niks en niemand en geen siekte en geen ongeluk sal keer as die Here wil dat ons nog lewe nie. Ons bly steeds maar ŉ ou damp-wasempie, maar vir solank as wat God wil sal ons lewe.

Gaan ek nog lewe aan die einde van hierdie jaar? Van hierdie week?

Gaan my seun, my dogter, nog lewe?

Gaan my geliefde wat Covid-19 het oorleef?

Ek weet nie – maar ek kan jou verseker, nee, Gód verseker ons deur sy Woord, *“As die Here wil dan sal ons lewe*” en NIKS kan dit verander nie...

Maar as die Here anders wil, dan sal ek of jy nie lewe nie...

Hierdie besluit is nie myne en joune nie.

Ons vra Hom om ons te spaar, maar wanneer Hy anders wil dan sal dit anders wees...

En selfs dan is dit goed want vir dié wat in Jesus Christus sterf, is dit verreweg die beste. Terug by jou Vaderhuis – vir ewig by God self.

God is in beheer, en elke gelowige wéét goed hoe lief Hy jou het... kyk maar aan die kruis op Golgota.

*v.15, “As die Here wil, sal ons lewe en dan sal ons dit of dat doen.*

Ons moet nog steeds die “dit of dat” beplan, maar terwyl ek dit beplan doen ek dit nie meer netsoos ek wil nie, en doen dit soos Hy wil want Hy is in beheer en ek is onderdanig aan Hom. Ek lewe nou vir Hom...

En of ek die dit en dat wat ek beplan het sal uitvoer en of dit suksesvol sal wees hang van Hom af, want ek sal “dit of dat” doen *“as die Here wil...”*

Soos ek onderdanig is aan Hom so is my planne en hulle uitvoering en resultate onderdanig aan syne.

Kom ek verduidelik dit so –

die wêreld beplan soos iemand wat met ŉ betroubare kar reis,

hulle onderhou die kar, maak seker die bande is goed, die brieke werk en daar is genoeg water, olie en brandstof. Hulle kies ŉ goeie pad en ry baie versigtig op ŉ tyd wanneer die pad stil is.

Wat kan verkeerd loop? Hulle is in beheer... (so dink hulle in hoogmoed)

Maar God se kinders beplan nie soos die wêreld nie, ons beplan soos iemand wat met ŉ seilbootjie gaan reis.

Ons onderhou die boot, ons maak seker daar is nie lekplekke nie, daar is genoeg water en kos en ŉ goeie navigasie stelsel, ons maak seker die seile is heel en die toue sterk.

Maar dan erken ons ons nietigheid en ons aanvaar onderdanig dat dit God is wat die wind gee wanneer Hy wil en in die rigting wat Hy wil.

Ons kan soms dae lank in ŉ windstilte wees, soms in ŉ stormwind soms in ŉ voorspoedige bries. God kan ons heeltemal na ŉ ander bestemming toe waai as wat ons beplan het.

Maar een ding is absoluut seker – die resultate sal presies wees wat God beplan het.

En al is dit dalk bietjie of dalk heeltemal anders as wat beplan het – is dit goed en ek is nie ontsteld en teleurgesteld nie –

want God is in beheer en ek is onderdanig aan Hom wat my hééltemal vir Homself wil hê –

ek leef nie meer vir myself en my planne nie, maar vir God en vir sy plan.

Wanneer God ons planne skuif om binne sy plan te gebeur bring dit die wonderlikste seëninge – selfs al sien en voel jy dit nie dadelik nie.

Kyk maar wat was die gevolge toe Hy die mens se plan van rebellie teen Hom laat misluk het

deur ons uit die dood van ongeloof op te wek deur geloof in Christus wat ons

verlos het van ons helse planne en deel gemaak het van sy Hemelse plan.

So is dit nie vir die wêreld wat nie in Hom glo nie.

Dit laat mens nogal dink nè?

Sal jy liewer jou eie planne wil uitvoer, of sal jy aanvaar wanneer jou planne skeefloop omdat God ŉ ander plan gehad het?

Januarie 2021 is niks anders as enige ander jaar nie – ons is net meer bewus van die onsekerheid wat nog altyd maar daar was.

Hoe pak ons hierdie jaar wat voorlê aan?

Die wêreld maak planne en werk hard om dit uit te voer, hulle doen alles wat hulle kan.

Maar wanneer God sy almag wys en hulle planne deurmekaar krap met ŉ virus, of ŉ droogte of ŉ ander verkiesingsuitslag – dan raak hulle opstandig, of moedeloos gedaan, sinies of morbied – kyk maar om jou...

Vir God se kinders is dit anders – ons maak ook planne en ons werk ook hard om dit uit te voer, ons doen ook alles wat ons kan.

Maar wanneer God dit deurmekaar krap met ŉ siekte, of droogte, of selfs deur ander mense se sonde soos misdaad en geweld toe te laat –

dan besef ons dat dit sy plan is wat anders was, dan is ons onderdanig aan Hom en verloor ons nie moed nie, ons raak nie opstandig nie.

Ons vra en kyk waarmee Hy besig is en waarheen Hy daarmee wil gaan –

en dan word sy plan ons plan want ons volg Hom.

Van voor af maak ons weer ander planne *“As die Here wil sal ons lewe en dit of dat doen.”*

En dan werk ons om daardie planne uit te voer - totdat Hy dit dalk weer skuif om in sy plan te bly...

En so hou God ons op sy raadsplan wat ons by die allerwonderlikste bestemming sal bring – by Hom in die paradys, op die nuwe aarde onder die nuwe hemel.

Soos ons planne bly skuif en skuif om in sy raadsplan te bly bring dit vir ons die allerwonderlikste wins – om ewig saam met Christus te deel in sy heerlikheid.

Elke jaar, elke maand, elke dag is ŉ vars begin.

Wees nugter en kyk dinge uit, maak jou planne in onderdanigheid aan God wat jou hééltemal vir Homself gekoop het deur Jesus Christus.

En in 2021 sal dit ook vir jou en my, vir elke mens waar wees

*“As die Here wil, sal ons lewe en sal ons dit en dat doen.”*

Nie ons planne nie, maar ons planne binne sy plan.

Amen